Գիտաժողովին ներկայ էին նաեւ Լեւոն Խաչիկեանի դուստրերը՝ արեւելագէտ Մարգարիտ Խաչիկեանն ու հայագէտ Շուշանիկ Խաչիկեանը: Վերջինս շրջան մը եղած է Մատենադարանի փոխ-տնօրէնը եւ լրագրողներուն հետ զրոյցին ընթացքին ան ըսաւ, որ Լեւոն Խաչիկեան ոչ միայն հայր եղած է իրենց համար, այլ նաեւ՝ հիանալի ընկեր։ «Լուսաւոր մարդ մըն էր, եւ ես մինչեւ հիմա տակաւին չեմ հաշտուիր այն միտքին հետ, որ 64-ը չբոլորած ան իր մահկանացուն կնքեց, եւ ատիկա մեծ կորուստ էր թէ՛ Մատենադարանին, թէ՛ ընտանիքին, թէ՛ բոլոր անոնց համար, որոնք իրենք զիրենք Լեւոն Խաչիկեանին աշակերտը կը նկատէին: Շատեր կ՚ըսէին, որ Լեւոն Խաչիկեան ուղղորդած է զիրենք գիտական աշխարհ՝ առաջին քայլերէն մինչեւ գիտական յօդուածները կարդալով, խորհուրդներ տալով, եւ ան ատիկա կ՚ընէր մեծ սիրով», ըսաւ Շուշանիկ Խաչիկեան: